Talous- ja sosiaalikomitean lausunto aiheesta "Komission tiedonanto neuvostolle, Euroopan parlamentille, talous- ja sosiaalikomitealle ja alueiden komitealle Euroopan unionin toimintasuunnitelmasta: Satelliittitietoliikenne tietoyhteiskunnassa"



Virallinen lehti nro C 355 , 21/11/1997 s. 0008



Talous- ja sosiaalikomitean lausunto aiheesta "Komission tiedonanto neuvostolle, Euroopan parlamentille, talous- ja sosiaalikomitealle ja alueiden komitealle Euroopan unionin toimintasuunnitelmasta: Satelliittitietoliikenne tietoyhteiskunnassa" (97/C 355/03) Komission päätti 17. maaliskuuta 1997 Euroopan yhteisön perustamissopimuksen 198 artiklan mukaisesti pyytää talous- ja sosiaalikomitean lausunnon edellä mainitusta tiedonannosta. Asian valmistelusta vastannut teollisuus- kauppa-, käsiteollisuus- ja palvelujaosto antoi lausuntonsa 16. heinäkuuta 1997. Esittelijänä oli Michael Mobbs. Talous- ja sosiaalikomitea hyväksyi 348. täysistunnossaan (lokakuun 1. päivän 1997 istunnossa) seuraavan lausunnon. Äänestyksessä annettiin 80 ääntä puolesta ja 1 vastaan. 1. Johdanto 1.1. Euroopan teollisuuden on omaksuttava nykyistä aktiivisempi ja johdonmukaisempi lähestymistapa satelliittitietoliikenteen alalla ja vahvistettava asemaansa satelliittitietoliikenteen palveluiden ja sovellusten tarjoajana. 1.2. Tietoyhteiskunnan synnyttämät uudet tarpeet edellyttävät erittäin tehokkaita saatavuuden ja tuen mahdollistavia perusrakenteita. Satelliittiperusrakenteilla kyetään entistä paremmin vastaamaan käyttäjien keskeisiin tarpeisiin, joita ovat mm. henkilökohtainen liikkumisen vapaus sekä mahdollisuus käyttää tehokasta ja kapasiteetiltaan suurta laajakaistajärjestelmää. Maailmanlaajuisista satelliittitietoliikenteen perusrakenteista on näin ollen tulossa keskeinen osa maailman talousjärjestelmää. Tämän seurauksena vahva ja yhtenäinen satelliittitietoliikenneteollisuus ja palvelusektori ovat taloudellisesti sekä poliittisesti erittäin merkittäviä. 1.3. Tällä hetkellä tekevät selvästi tuloaan Yhdysvaltojen ajamat aloitteet, jotka koskevat maailmanlaajuisia satelliittivälitteisiä viestintäjärjestelmiä, ja erityisesti satelliittivälitteistä henkilökohtaista viestintää (S-PCS) sekä kehittyneitä laajakaistaisia multimediasatelliittijärjestelmiä. Mikäli Eurooppa ei vastaa haasteeseen koordinoidusti, on olemassa vaara, että se jää kaikkein lupaavimpien markkinalohkojen (palvelut ja laitteet) ulkopuolelle. 1.4. Voimakkaan teknologisen kehityksen, kilpailun vapauttamisen ja lähetys- sekä tietoliikennealojen lähentymisen ansiosta satelliittitietoliikenteen kehitys on Euroopalle strategisesti ja kaupallisesti merkittävä. 1.5. Komission tiedonannossa esitetään, ettei Euroopalla ole hyviä mahdollisuuksia päästä alalla merkittävään asemaan ja säilyä siinä. Mielipiteelle ei ole annettu muita perusteita kuin alaviitteessä 4 mainittu "Teollista tutkimus- ja kehitystyötä käsittelevän neuvoa-antavan Euroopan komission komitean" (IRDAC) satelliittityöryhmän loppuraportti (lokakuu 1996). Raportissa on paljonpuhuvia huomioita tämänhetkisestä tilanteesta. Jotkin niistä ovat ehdottoman huomionarvoisia. 1.5.1. Työryhmän selonteossa käsitellään satelliittitietoliikennettä (ja satelliittipaikannusta); kahta toisilleen läheistä alaa, joilla markkinat kasvavat nopeasti, ja joilla Euroopan satelliittiteollisuuden asema on huolestuttava. Vaikka Euroopan teollisuudella on monilla aloilla Yhdysvaltoja vastaava teollisuuspohja, siltä puuttuu kriittinen massa verrattuna tärkeimpiin amerikkalaisiin kilpailijoihin. 1.5.2. Valtiontuki pienenee Euroopassa ja on saavuttamassa hälyttävän alhaisen tason riittävän T& K-pohjan takaamiseksi satelliittiviestintäteollisuudelle. Vähennys tapahtuu samanaikaisesti satelliittiviestintäteollisuuden saneerauksen kanssa, mihin teollisuuden on ollut pakko ryhtyä kilpaillessaan ankarasti Yhdysvaltain jättiläisten kanssa. Terveyttäminen näyttää vaikuttavan kielteisesti hallitusten hiipuville "kansallisille mestareilleen" maksamiin tukiin. 1.5.3. Uusien satelliittivälitteisten viestintäsovellusten nousu (henkilökohtainen matkaviestintä, interaktiiviset multimediapalvelut, ilmavälitteinen tietoliikenne, digitaali-tv ja -video tai audiolähetykset, viestipalvelut ja tiedonkeruu), luo kireän kilpailuympäristön markkinaketjussa: "satelliitit . maa-asemat . palvelut" ja vaatii rajua tuottavuuden parannusta sekä synnyttää uusia haasteita niin tutkimukselle kuin myös teknologiakehitykselle. 1.5.4. Reilu osuus tulevaisuuden satelliittimarkkinoista on talousstrategisesti tärkeää, sillä: se mahdollistaa Euroopan teollisuuden pääsyn syntyville markkinoille ja eurooppalaisen teollisuuden poissaolo johtaisi käytännössä Yhdysvaltain monopoliasemaan tällä alalla. 1.5.5. Yhdysvaltain satelliittiteollisuus on selvästi maailman vahvin. Asema on muodostunut Yhdysvaltain hallituksen ja teollisuuden tiivistä yhteispelistä, jossa teollisuuspolitiikan tavoitteena on ollut maailmanmarkkinoiden herruus. Euroopassa ei ole mitään vastaavaa. 1.6. Viimeisen vuoden aikana julkaistuissa nykytilannetta arvioivissa selonteoissa ja pidetyissä kokouksissa on poikkeuksetta todettu tarpeelliseksi korjata Euroopan epätyydyttävä tilanne. Tämän seurauksena komissio hyväksyi tiedonannon "EU:n toimintaohjelma: Satelliittitietoliikenne tietoyhteiskunnassa". 2. Komission tiedonanto 2.1. Komission ehdottamassa toimintaohjelmassa otetaan voimakkaasti kantaa nykyistä aktiivisemman ja yhtenäisemmän eurooppalaisen toimintalinjan puolesta satelliittitietoliikenteen alalla, sillä perusteella, että Euroopan teknologia sekä säännöspuitteet laahaavat (Yhdysvaltojen) perässä. 2.2. Kehittyneiden satelliittivälitteisten henkilökohtaisten viestintäjärjestelmien ja nykyaikaisten laajakaistasatelliittijärjestelmien eri markkinalohkojen (satelliitit, päätelaitteet ja palvelut) arvon on arveltu yltävän 400 miljardiin Yhdysvaltain dollariin seuraavien kymmenen vuoden aikana. 2.3. Luvussa 2 Toimintasuunnitelman tavoitteet esitellään toimenpiteitä, joiden tarkoituksena on täydentää sisämarkkinoita, vahvistaa Euroopan kansainvälistä teollista ja poliittista asemaa sekä vahvistaa tutkimusta ja kehitystä. Tiedonannossa on kolme pääasiallista aluetta, jotka jakautuvat seuraavien otsakkeiden alla 16:een erilliseen toimenpiteeseen. 2.3.1. Sisämarkkinoiden toteuttaminen satelliittitietoliikenteen alalla (luku 3) Jäljellä olevien sisämarkkinoiden esteiden määrittäminen. CEPT:in () toimenpiteiden ja menettelyjen tehokkuuden ja etenemisaikataulun arviointi. Eurooppalaisen standardoinnin tehokkuuden ja etenemisaikataulun arviointi. ISO:n () tulevan toiminnan arviointi. 2.3.2. Euroopan kansainvälisen aseman vahvistaminen (luku 4) Markkinoille pääsyn edistäminen. Kiertoratojen ja taajuuksien saamisen varmistaminen. Teollisuuden aseman vahvistaminen kansainvälisillä markkinoilla. 2.3.3. Eurooppalaisen tutkimus- ja kehitystyön ja sovellusten kehittämisen tehostaminen (luku 5) 2.4. Kuudes luku Johtopäätökset sisältää esitettyjen toimenpiteiden aikataulun. Suurin osa toimenpiteistä tulisi saattaa päätökseen vuoden 1997 loppuun mennessä. 3. Yleistä 3.1. Komitea yhtyy komission huoleen, jonka mukaan Eurooppa on muita jäljessä satelliittivälitteisissä tietoliikennepalveluissa. Tämä johtuu osittain yhteisön yhteisen puolustus- ja avaruuspolitiikan puutteista. Niillä on haitallisia kaupallisia vaikutuksia satelliittitiedonvälityksen alalla, kuten käy ilmi IRDAC:in selonteosta (ks. kohta 1.5.5 yllä). 3.2. Komitea katsoo kuitenkin, että komission päätavoitteena tulisi olla ponnistusten lisääminen, jotta: komission ehdotuksen kattamia aloja koskeva EU-lainsäädäntö pannaan kokonaisuudessaan täytäntöön, ja että sisämarkkinoille pääsyn esteet selvitetään, varmistetaan kansainvälisten satelliittitietoliikennettä koskevien kauppasopimusten ja sääntöjen noudattaminen sekä vahvistetaan Euroopan asemaa kansainvälisillä foorumeilla, edistetään ja koordinoidaan T& K-toimintaa sekä sovellusten tutkimusta ja kehitystä läheisessä yhteistyössä ESAn () kanssa. 3.3. Satelliittivälitteisistä henkilökohtaisista viestintäpalveluista (KOM(95) 529) antamassaan lausunnossa () komitea ilmaisi pelkäävänsä, että komissio pyrkii liiaksi sitoutumaan kansainvälisiin järjestöihin, kuten ITUun (), CEPT:in ja ISO:it. Komitea vastustaa kaikkea työn päällekkäisyyttä ko. alalla. Se kuitenkin yhtyy komission näkemykseen, että tämän tulisi vahvistaa EU:n yhteistyötä ja koordinaatiota kansainvälisissä järjestöissä sekä niiden kanssa satelliittitietoliikenteen alalla. 3.4. Komitea on tyytyväinen seuraavien kymmenen vuoden aikana odotettavissa oleviin tuloksiin (kohta 2.2). Se kuitenkin pahoittelee, ettei komissio pysty selvittämään kehityksen vaikutuksia markkinoihin, teollisuuteen ja työllisyyteen. Koska kaikki tietoliikenteen muodot ovat osa laajenevia markkinoita, komitea katsoo, että komission tulisi tutkia asiaa ja kertoa, kuinka ja miten paljon muutos vaikuttaa muihin taantuviin markkinoihin ja teollisuudenaloihin. 4. Erityistä 4.1. Komitea yhtyy komission kantaan, että on ryhdyttävä toimiin rajat ylittävien satelliittiteknologioiden (palvelut ja sovellukset) nykyistä suuremman markkinaläpäisyn saavuttamiseksi. Se on EU:ssa huomattavasti alhaisempi kuin missään muussa teollisuusmaassa. Tämä johtuu seuraavista seikoista: useat jäsenvaltiot eivät toimeenpane kokonaisuudessaan asiaa koskevia, erityisesti satelliittimaa-asemalaitteista (93/97/ETY) ja satelliittiviestinnästä (94/46/ETY) annettuja direktiivejä, jäsenvaltioiden lupamenettelyjen riittämättömästä yhdenmukaistamisesta ja koordinaation puutteesta (). 4.2. Kohta A1: Komitea tukee täysin komission aikomusta lisätä toimia satelliittitietoliikennettä koskevan EU:n lainsäädännön saattamiseksi kokonaisuudessaan täytäntöön. 4.3. Kohta A2: Komitea pitää hyvänä komission aloitetta pyytää alan teollisuutta nimeämään lainsäädännön muodostamia satelliittiviestintäjärjestelmien ja -palveluiden tarjoamisen esteitä. Tarvittaessa on toteutettava lainsäädännöllisiä toimenpiteitä havaittujen esteiden poistamiseksi. Komission kertomukset jo toimeenpantujen toimenpiteiden tehokkuudesta ovat välttämättömiä, jotta voidaan tunnistaa tehottomat ja markkinoillepääsyn estäneet toimenpiteet. 4.4. Kohta A3: CEPT:n on nopeutettava toimiaan lupaehtojen yhdenmukaistamiseksi sekä taajuusalueiden yhdenmukaisen käytön varmistamiseksi sekä tehostettava sääntelyä koskevien päätösten tekomenettelyä ja täytäntöönpanoa. Näin ollen komitea on tyytyväinen päätökseen (ks. alaviite 1) koordinoida S-PCS:n lupamenettelyä. Päätöksen on tarkoitus helpottaa S-PCS:n käyttöönottoa Euroopassa, ja se takaa CEPT:lle valtuudet yhdenmukaistaa taajuusalueiden käyttöä ja palveluiden lupamenettelyä. 4.4.1. CEPT:n toiminta edellyttää EU:ta laajemman jäsenjoukon yksimielisyyttä, jonka vuoksi EU:n sisäinen koordinaatio on tietenkin erityisen tärkeää. 4.5. Kohta A4: henkilökohtaisten ja kehittyneiden multimediapalveluiden teknologisen kehityksen ansiosta ETSIn () standardointitoiminta tulisi keskittää nykyistä enemmän satelliittitietoliikenteen kytkemiseen matkaviestintäsektoriin, älyverkkotoimintoihin ja multimediaympäristöön. Komission tulisi rohkaista ETSIä linjaamaan standardointitoimiaan näiden kehityssuuntien mukaiseksi. 4.5.1. Komitea kannattaa komission ETSIlle esittämää pyyntöä, että tämä uudistaisi satelliittitietoliikenneohjelmaansa siten, että voidaan varmistaa standardien jatkuva, tehokas ja asianmukainen kehitys, jossa otetaan huomioon markkinoiden vaatimukset. On vältettävä kohtuutonta sääntelyä, joka estää markkinajohtoisen kehityksen. 4.6. Kohta A6: Komissio aikoo jatkaa kansainvälisten satelliittijärjestöjen (INTELSAT, INMARSAT ja EUTELSAT) kehityksen arviointia. Jäsenvaltiot osallistuvat jo järjestöjen uudelleenjärjestelyistä käytäviin keskusteluihin (miten järjestöt viritetään nopeasti etenevän, vapautetun ja dynaamisen teollisuuden tarpeisiin), joiden tuloksena EU:hun saatetaan perustaa liikeyrityksiä. Vaikka komissiolla ei ole lakiperusteista asemaa ISO:eissa, jotka ovat kukin omalla perussopimuksellaan perustettuja järjestöjä, komission tulisi pysyä tiiviissä yhteydessä jäsenvaltioihin varmistaakseen, että mainitut järjestöt toimivat yhteisön lainsäädännön ja kilpailusääntöjen mukaisesti. 4.6.1. ITU myöntää taajuuksia hakemusten saapumisjärjestyksessä. On olemassa huomattava vaara, että taajuushakemuksia esitetään pelkästään jonoon pääsemiseksi ilman kansallisen sääntelyviranomaisen suorittamia asianmukaisia toteutettavuustestejä (täydellinen rahoituksellinen ja tekninen testaus). WTO () toimii kaupallisten markkinoiden reilun pelin sääntöjen mukaan. Organisaatioiden toimintatavat näyttävät olevan ristiriidassa keskenään. Tällä alalla on sijaa nykyistä vahvemmalle EU:n yhteistyölle ja koordinaatiolle. 4.6.2. EU:n jäsenvaltioiden on syytä laatia nopeasti yhteinen kanta, jotta lokakuussa 1997 alkavaan Maailman radioliikenteen konferenssiin (WRC-97) saadaan taattua toimiva edustus. Euroopan unionin on ajettava asiaa aktiivisesti. 4.7. Kohta A7: Komitea kannattaa komission pyrkimystä ja sen ehdottamia toimia Euroopan kansainvälisen aseman vahvistamiseksi yhteisen kauppapolitiikan alalla ja ennen kaikkea WTO:ssa. 4.8. Kohdat A8 ja A9: Komission tavoin komitea katsoo tarpeelliseksi tukea Euroopan teollisuutta. CEPT:n ja komission yhteistyö on teollisuuden etujen mukaista. 4.9. Kohta A13: Mahdolliset lisätoimet ESA:n ja muiden kanssa synnyttävät todennäköisesti odotuksia tulevasta toiminnasta ja rahoituksesta. Näin ollen on erityisesti varottava herättämästä turhia toiveita, koska komissio aikoo kytkeä yksityisiä aloitteita ja rahoitusta satelliittisektorin edistämiseen. Yhteistyö teollisuuden kanssa on tervetullutta, mutta on vältettävä tarpeetonta päällekkäisyyttä, sillä teollisuutta kuullaan tulevasta viidennestä T& K-puiteohjelmasta (KOM(97) 47 lopull.). 4.10. Kohta A14: Tutkimuksen ja kehityksen liittäminen satelliittivälitteisiin tietoliikennepalveluihin on tervetullutta. Komitea on halukas tukemaan T& K-toimintaa, joka "valmistaa kilpailuun" ja vastaa markkinoiden vaatimuksia sekä teknologian kehitystä. Toiminnan tulisi keskittyä yleiseen satelliittiteknologiaan koeluontoisten verkkojen sijaan, sillä nämä voivat olla niin lähellä markkinoita, että ne johtavat "valikoiviin" tukiin kovassa kilpailutilanteessa. 4.11. EU voinee tukea kaupallisesti suunnattuja ESA:n ohjelmia niihin osallistuvien jäsenvaltioiden kanssa. Mikä tahansa satelliittiteknologian alaan kuuluva vakavasti otettavaksi tarkoitettu hanke vaatii niin suuria summia (ehkä vähintään 500 miljoonaa ecua), että se horjuttaisi pahasti viidennen tietoyhteiskunnan puiteohjelman talousarviota (enimmillään 4 miljardia ecua). 4.12. Kaikella tietoliikennealan toiminnan kehityksellä on merkittävät poliittiset ja kulttuuriset vaikutukset. Tietoliikenne ja erityisesti satelliittitietoliikenne eivät tunne eivätkä tunnusta kansallisvaltioiden rajoja. Tämä herättää kysymyksen tiedotusvälineiden demokraattisesta valvonnasta ja sääntelystä. Kuka tahansa tiedotusvälineen omistaja voisi vaikuttaa huomattavasti kansalaisten jokapäiväiseen elämään ja ehkä puuttuakin siihen. Komitea pahoittelee, ettei komissio käsittele tätä mahdollisuutta tiedonannossaan. 5. Lisäksi 5.1. Komission toimintasuunnitelmasta puuttuu eräs käytännön kysymys, johon Euroopan satelliittiteollisuus etsii vastausta: riskipääoman saatavuus. Komitea katsoo, että komission tulisi harkita ja ehdottaa toimintamallia, jolla helpotetaan innovaatioiden käyttöönottoa satelliittilähettimien kapasiteetin pitkäaikaisen vuokraamisen rahoituksessa, jotta Euroopan satelliittikapasiteettia voidaan lisätä. Bryssel, 1. lokakuuta 1997 Talous- ja sosiaalikomitean puheenjohtaja Tom JENKINS () CEPT = Conference of European Post and Telecommunications Euroopan posti- ja telehallintojen konferenssi. () ISO = International Satellite Organizations Kansainväliset satelliittijärjestöt. () ESA = European Space Agency Euroopan avaruustutkimuslaitos. () Lausunto aiheesta Ehdotus Euroopan parlamentin ja neuvoston päätökseksi toiminnasta unionin tasolla satelliittivälitteisten henkilöviestintäpalvelujen alalla Euroopan unionissa EYVL C 204, 15.4.1996; Kohta 3.4.1 ynnä seuraavat. () ITU = International Telecommunications Union Kansainvälinen teleliitto. () Euroopan parlamentin ja neuvoston päätös n:o 710/97/EY, tehty 24 päivänä maaliskuuta 1997, yhteensovitetusta valtuutusmenettelystä satelliittivälitteisten henkilökohtaisten viestintäpalvelujen alalla yhteisössä; Euroopan parlamentin ja neuvoston direktiivi 97/13/EY annettu 10. päivänä huhtikuuta 1997, telepalvelualan yleisten valtuutusten ja yksittäisten toimilupien yhteisistä puitteista. () ETSI = European Telecommunications Standards Institute Euroopan telealan standardointilaitos. () WTO = World Trade Organization Maailman kauppajärjestö.